Vazhdojnë protestat në Ukrainë
Ndërkohë, zëdhënësi i Shtëpisë së Bardhë, Jay Carney tha se dhuna kundër protestuesve në Kiev është "e papranueshme".
Mijëra protestues të ukrainas bllokuan hyrjet në ndërtesat kryesore qeveritare të vendit dje në një përpjekje për të rrëzuar qeverinë e presidentit Viktor Yanukovych për shkak të refuzimit të tij për të nënshkruar një marrëveshje të tregtisë së lirë me Bashkimin Evropian. Dje, qindra njerëz bllokuan hyrjen e ndërtesave të Kabinetit dhe bankës qendrore në Kiev, një ditë pasi më shumë se 100 mijë protestues marshuan në kryeqytetin e vendit. Kryeministrja ukrainase Mykola Azarov tha dje se protestat ishin "jashtë kontrollit" dhe kishin "të gjitha shenjat e një grusht-shteti." Kreu i opozitës ukrainase Arseniy Yatsenyuk, ndërkohë, u tha gazetarëve se zgjedhjet e parakohshme janë e vetmja mënyrë për t'i dhënë fund protestave. Po dje, zëdhënësi i Shtëpisë së Bardhë Jay Carney tha se dhuna nga autoritetet ukrainase kundër protestuesve në Kiev është "e papranueshme." Ai tha se Shtetet e Bashkuara nuk i konsiderojnë protestat paqësore një përpjekje grusht shteti. Sekretari i Përgjithshëm i Kombeve të Bashkuara Ban Ki - mun u bëri thirrje të gjitha palëve në Ukrainë të tregojnë përmbajtje, të shmangin dhunën dhe të fillojnë një dialog të mirëfilltë. Edhe Presidenti i Komisionit Evropian Jose Manuel Barroso bëri thirrje për përmbajtje nga të dyja palët. Presidenti rus Vladimir Putin, përkrahësi kryesor i zotit Yanukovych, tha se protestat në Ukrainë duken më shumë si "përpjekje e dhunshme për shkatërrim sesa një revolucion." Protestat u intensifikuan që nga 21 nëntori, kur presidenti ukrainas hoqi dorë nga nënshkrimi i marrëveshjes me Bashkimin Evropian, duke thënë se vendi ka nevojë për të vazhduar lidhjet e ngushta me Rusinë.